Pengeboman Brussels 2016

Pada 22 Mac 2016 waktu pagi, berlakunya tiga pengeboman terselaras di Belgium: dua di Lapangan Terbang Brussels di Zaventem, dan satu lagi di stesen metro Maalbeek di Brussels. Dalam serangan ini, 32 mangsa dan tiga penyerang berani mati terbunuh sementara 300 orang lain cedera. Sebutir lagi bom ditemui dalam serbuan lapangan terbang. Negara Islam Iraq dan Syam (ISIL) mengaku bertanggungjawab atas serangan ini.

Pengeboman ini adalah tindakan pengganas yang paling dahsyat sepanjang sejarah Belgium. Kerajaan Belgian telah mengisytiharkan perintah berkabung selama tiga hari.

Latar belakang 
Belgium merupakan peserta dalam usaha campur tangan ketenteraan terhadap ISIL sepanjang Perang Saudara Iraq. Pada 5 Oktober 2015, sebuah pesawat F-16 Belgium menjatuhkan bom pertamanya ke atas sasaran ISIL di timur Baghdad. Pada 12 November 2015, Iraq mengingatkan para peserta campur tangan bahawa pemimpin Daesy telah mengarahkan serangan balas terhadap negara pencampur tangan.

Belgium mempunyai perkadaran jumlah warganegara yang berjuang untuk angkatan jihadi sebagai yang terbanyak dalam kalangan negara Eropah Barat dengan kira-kira 440 orang Belgium bertolak ke Syria dan Iraq setakat Januari 2015. Kelemahan persiapan keselamatan Belgium serta agensi perisikan yang saling berbalah menjadikan negara tersebut pusat perekrutan dan kegiatan jihadi.

Pengeboman 
Terdapat tiga pengeboman terancang: dua di Lapangan Terbang Brussels dan satu lagi di stesen tren metro Maalbeek.

Lapangan Terbang Brussels 
Terdapat dua kejadian letupan di balai perlepasan antarabangsa di Lapangan Terbang Antarabangsa di Zaventem, pada jam 07:58 waktu tempatan: satu di sebelah kaunter daftar masuk British Airways dan Iberia, dan yang satu lagi di antara kedai kopi Starbucks dan kaunter daftar masuk Brussels Airlines Letupan itu memecahkan tingkap dan menyebabkan kemusnahan besar di dalam bangunan.

Dilaporkan bahawa tembakan dilepaskan, bahkan seorang pekerja mengaku terdengar sesiapa menjerit dalam bahasa Arab sebelum letupan. Bom ketiga dijumpai dalam serbuan kapal terbang lalu dimusnahkan secara terkawal. Pendakwa raya Belgium mengesahkan bahawa pengebom berani mati telah meledakkan bom paku.

Selepas serangan, kerajaan Belgium mengenakan tahap pengawasan ancaman pengganas tertinggi pada seluruh negara. Lapangan terbangnya ditutup, dan semua perlepasan dan perjalanan tren ke lapangan terbang dibatalkan. Lapangan terbang pada mulanya dijangka tutup hingga 24 Mac, tetapi ditunda berkali-kali hingga akhirnya buka pada 3 April. Semua penerbangan masuk dibatalkan atau dialihkan ke lapangan terbang berdekatan, termasuk Charleroi, Ostend–Bruges, and Schiphol.

Stesen metro Maalbeek 
Sejam selepas letupan di lapangan terbang, berlakunya satu lagi letupan di gerabak tengah tren tiga gerabak di stesen metro Maalbeek yang terletak berdekatan dengan ibu pejabat Suruhanjaya Eropah di tengah-tengah Brussels,  dari lapangan terbang. Letupan itu berlaku pada jam 09:11 CET.

Tren berkenaan sedang berjalan ke arah pusat bandar dan baru bertolak dari stesen Maalbeek sewaktu bom meletup. Pemandunya segera berhenti membantu untuk mengeluarkan penumpang. Operasi Brussels Metro digantung pada pukul 09:27.

Mangsa 

Dalam pengeboman, 35 orang termasuk tiga pengebom berani mati terkorban dan lebih 300 lagi cedera, 62 daripadanya parah. 17 batang mayat ditemui di Lapangan Terbang Brussels Airport dan 14 lagi di stesen Maalbeek. 4 orang lagi mati akibat kecederaan di hospital. 81 orang lagi cedera di lapangan terbang, dan yang selebihnya cedera di stesen metro. Kejadian pengeboman ini adalah tindakan pengganas yang paling dahsyat dalam sejarah Belgium.

16 mangsa yang maut adalah warganegara Belgium, sementara yang selebihnya dari lapan buah bangsa lain. Antara yang maut di Zaventem ialah André Adam, bekas Wakil Tetap Belgium ke Pertubuhan Bangsa-Bangsa Bersatu, dan selepas itu, bekas Duta ke Amerika Syarikat.

Suspek 
Dua orang adik-beradik, Ibrahim dan Khalid El Bakraoui, dipercayai melakukan dua pengeboman berani mati sewaktu kejadian. Menurut rakaman CCTV lapangan terbang, Ibrahim kelihatan bersama dua orang lain; salah seorangnya dikenal pasti sebagai Najim Laachraoui yang juga melakukan pengeboman berani mati sewaktu serangan. Ketiga-tiga suspek yang dikenal pasti dikaitkan dengan sarang pengganas yang merancang serangan di Paris pada November 2015.

Dalam rakaman tersebut, suspek bertiga kelihatan menolak beg pakaian yang dipercayai mengandungi bom-bom yang terletup di balai perlepasan. Seorang pemandu teksi yang membawa mereka ke lapangan terbang berkata, dia cuba menolong mereka dengan bagasi tetapi disuruh pergi oleh mereka. Ibrahim dan Laachraoui masing-masing kelihatan memakai sarung tangan yang mungkin menyorokkan suis pemetik bahan letupan.

Dalam 90 minit selepas kejadian di lapangan terbang, kawasan di sekeliling apartmen di Schaerbeek, sebuah daerah utara Brussels, ditutup oleh polis. Pihak berkuasa menerima risikan daripada seorang pemandu teksi sebaik sahaja menyiarkan gambar-gambar suspeknya beberapa jam selepas serangan. Di dalam rumah berkenaan, mereka menemui sebutir bom paku,  aseton peroksida,  aseton, hampir  hidrogen peroksida, bahan-bahan lain untuk letupan, dan sehelai bendera ISIL. Sekurang-kurangnya seorang penghuni telah melaporkan bau-bau yang luar biasa kepada polis, maka anggota polis Agent de Quartier Philippe Swinnen melawat bangunan berkenaan dua kali dalam tiga bulan tanpa masuk.

Pihak berkuasa turut menemui sebuah komputer riba yang milik Ibrahim El Bakraoui di dalam tong sampah di sebelah rumah. Di dalam komputer tersebut terdapat nota bunuh diri yang mana Ibrahim meluahkan rasa "tertekan", tergugat, dan "takut akan alam baqa yang abadi". Ia juga mengandungi gambar-gambar kediaman dan pejabat Perdana Menteri Belgium, Charles Michel, beserta maklumat tentang pelbagai lokasi lain di Brussels.

Kesan 
Serbuan dan geledahan dilangsungkan di seluruh Belgium, malah keselamatan diperketyat di beberapa negara ekoran kejadian ini.

Belgium 

Pihak berkuasa menggantung keluar masuk pesawat ke lapangan terbnag dan mengosongkan bangunan terminalnya. Lapangan terbang ditutup kepada lalu lintas penumpang dan tarikh pembukaan semulanya ditunda berkali-kali sehingga akhirnya dibuka pada 3 April. Bangunan Berlaymont yang terletak di sebelah Maalbeek dan merupakan ibu pejabat Suruhanjaya Eropah, dikenakan perintah berkunci. Letupan terkawal dilakukan ke atas objek-objek mencurigakan di sekitar stesen Maalbeek.

Semua pengangkutan awam di ibu kota diberhentikan akibat kejadian. Stesen-stesen Brussels Utara, Brussels Pusat, dan Brussels Selatan dikosongkan dan ditutup, sementara perjalanan Eurostar ke stesen Brussels Midi dibatalkan. Semua tren dari Paris ke Brussels juga dibatalkan. Teksi-teksi Brussels mengangkut penumpang secara percuma sepanjang tempoh penggantungan. Stesen keretapi Paris Nord yang melayan Brussels turut ditutup sementara.

Kementerian Dalam Negeri Belgium meningkatkan tahap berjaga-jaga seluruh negara kepada tahap tertinggi ekoran kejadian. Kerajaan mengeluarkan amaran bahawa sesetengah pesalah masih bebas berkeliaran serta menggesa rakyat untuk menghubungi rakan-rakan dan saudara mara melalui media sosial untuk mengelak daripada menyesakkan rangkaian telefon.

Dua buah loji janakuasa nuklear Belgium – Tihange dan Doel – dikosongkan separa-separa sebagai langkah berjaga-jaga.

Pemeriksaan sempadan sementara dilaksanakan oleh pihak berkuasa Belgium dan Perancis di beberapa lintasan utama pada sempadan antara kedua-dua negara.

Kerajaan pusat Belgium mengisytiharkan tempoh berkabung rasmi selama tiga hari, mulai Selasa hingga Khamis, bahkan bendera-bendera dikibarkan separuh tiang di tempat-tempat awam.

Juga pada 23 Mac, pertubuhan-pertubuhan seperti "Liga Imam di Belgium" dan "Eksekutif Ummah Belgium" umum-umum mengecam tindakan pengeboman serta menyampaikan takziah kepada mangsa-mangsa dan keluarga-keluarga mereka.

Negara lain 
Sebaik sahaja berita kejadian tersebar, keselamatan dipertingkat, terutamanya di lapangan terbang, stesen keretapi dan pusat-pusat pengangkutan yang lain di China, Denmark, Perancis, Jerman, Greece, Indonesia, Ireland, Itali, Jepau, Malaysia, Malta, Belanda, Filipina, Thailand, United Kingdom, dan Amerika Syarikat. Begitu juga, Portugal mengosongkan ruang daftar masuk selama 20 minit disebabkan bagasi terbiar yang mencurigakan. Selain itu, Israel membatalkan penerbangan dari Eropah sepanjang hari kejadian; polis tambahan dikerah ke sempadan Belgium–Belanda; Pejabat Luar Negara dan Komanwel UK berkata bahawa pihak berkuasa Belgium berpesan supaya tidak melancong tanpa perlu ke Brussels; dan para pegawai Kedutaan AS di Brussels mengingatkan tentang kemungkinan serangan menyusul dan mencadangkan supaya "berlindung di dalam dan mengelakkan semua pengangkutan awam".

Reaksi 
Dalam ucapan siar raya pada 22 Mac, Raja Philippe meluahkan rasa dukacita baginda dan Permaisuri terhadap kejadian. Baginda menawarkan sokongan sepenuhnya kepada anggota-anggota pasukan kecemasan dan petugas keselamatan awam.

Ekoran kejadian, beberapa bangunan seluruh dunia disuluhi warna-warna bendera Belgium, termasuklah Gerbang Brandenburg di Berlin, Menara Eiffel di Paris, Air Pancut Trevi di Rom, National Gallery di Trafalgar Square, London, dan Burj Khalifa di Dubai. Gabenor New York, Andrew Cuomo mengumumkan bahawa One World Trade Center selaku pencakar langit tertinggi di Hemisfera Barat akan diterangi dengan warna-warna bendera Belgium pada malam hari kejadian, sementara puncak menara Empire State Building dimalapkan. Toronto Sign turut diterangi dengan warna-warna Belgium pada malam serangan.

Rujukan